Haridus- ja Teadusministeerium

**Haridus- ja Teadusministeerium** (lühend **HTM**) on Eesti valitsusasutus, mis korraldab riiklikul tasandil Eesti haridus- ja teadustegevust.

Ministeeriumi valitsemisalas on riigi haridus-, teadus-, arhiivi-, noorte- ja keelepoliitika kavandamine ja sellega seotult alus-, põhi-, üldkesk-, kutsekesk-, kõrg-, huvi- ja täiskasvanuhariduse, teadus- ja arendustegevuse, arhiivinduse, noorsootöö ja erinoorsootöö, keelepoliitika valdkondade korraldamine ning vastavate õigusaktide eelnõude koostamine.

Haridus- ja Teadusministeerium on ainus Eesti ministeerium, mis ei asu Tallinnas.

## Juhtkond

*Haridus- ja teadusminister – Kristina Kallas
*Kantsler – Triin Laasi-Õige
*Üldharidus- ja noortepoliitika asekantsler – Liina Põld
*Teadus- ja arendustegevuse ning kõrg- ja kutsehariduse poliitika asekantsler – Renno Veinthal
*Varaküsimuste asekantsler – Henry Kattago
*Keelepoliitika asekantsler – Kairi Kaldoja

### Haridusministrid

### Abiministrid
Ainsa abiministrina on haridusministeeriumis töötanud Erkki Piisang (09.05.2005–05.04.2007).

### Kantslerid
Ministeeriumi kantslerid on olnud järgmised:
* Kultuuri- ja Haridusministeerium
** Veiko Jürisson 02.11.1992–19.05.1995
** Enn Siim 04.07.1995–06.11.1995
** Georg Aher 22.12.1995– 31.12.1995

* Haridusministeerium 
** Georg Aher 01.01.1996–13.04.1999
** Peep Ratas 14.04.1999–31.12.2002 

* Haridus- ja Teadusministeerium 
** Peep Ratas 01.01.2003–04.01.2004
** Jaan Kallas 05.01.2004–14.09.2006
** Sirje Jõgiste 15.09.2006–10.04.2008
** Janar Holm 11.04.2008–26.03.2017
** Tea Varrak 27.03.2017–19.12.2018
** Mart Laidmets 25.01.2019–08.08.2021
** Kristi Vinter-Nemvalts 09.08.2021–31.03.2025
** Triin Laasi-Õige 01.04.2025–...
## Ministeeriumi hooned

1. juulist 2001 asub Haridus- ja Teadusministeerium Tartus (aadressil Munga 18, Tartu) – erinevalt teistest Eesti ministeeriumidest, mis paiknevad Tallinnas. Ministeeriumi kolimise algatas toonane haridusminister, Tartuga tihedalt seotud Tõnis Lukas. Ehkki siis kõneldi osana riigi regionaalpoliitikast laialdaselt vajadusest riigiasutuste paiknemine detsentraliseerida, oli Haridusministeerium ainus ministeerium, mille kolimiseni ka tegelikult jõuti. Haridus- ja Teadusministeeriumi hoone Munga 18 on ehitatud aastatel 1935–1936 Eesti Panga Tartu osakonna hooneks, selle projekteerisid Tartu linnaarhitektid Arnold Matteus ja Karl Burman vanem. 

Ministeeriumi peahoone esisel Peeter Põllu platsil asub iseseisva Eesti esimese haridusministri Peeter Põllu monument, hoone seinal on Peeter Põllu mälestustahvel.

Ministeeriumi Tallinna esindus asub Tallinnas aadressil Tõnismägi 11.

## Ülesanded
Vastavalt Haridus- ja Teadusministeeriumi põhikirjale ministeerium:

# töötab välja riigi haridus-, teadus-, valitsemisala innovatsiooni-, arhiivi-, noorte- ja keelepoliitika;
# koordineerib riigi haridus-, teadus-, valitsemisala innovatsiooni-, arhiivi-, noorte- ja keelepoliitika valdkondade kujundamiseks vajaliku teabe kogumist ja analüüsimist;
# töötab välja riigi haridus-, teadus-, valitsemisala innovatsiooni-, arhiivi-, noorte- ja keelepoliitika valdkondade elluviimiseks vajalikud arengukavad ja programmid, korraldab nende elluviimise ja rahastamise ning tulemuste hindamise;
# töötab välja poliitikate elluviimiseks vajalikud õigusaktide eelnõud ja korraldab õigusaktide rakendamise ning järelevalve;
# osaleb poliitikate arendamiseks ja elluviimiseks vajaliku riigi eelarvestrateegia ettepanekute koostamises ja riigieelarve eelnõu koostamises;
# korraldab poliitika ja õigusaktide mõju hindamise ja selleks vajalike uuringute ning statistika koostamise;
# kujundab ja kaitseb riiklikke seisukohti rahvusvaheliste ja Euroopa Liidu arengukavade ja õigusaktide väljatöötamisel, osaleb rahvusvahelises koostöös ning korraldab välissuhtlust;
# täidab Euroopa Liidu tõukefondide rakendusasutuse ülesandeid;
# kaasab ja teavitab sihtrühmi poliitika kujundamisel, arengukavade väljatöötamisel ning elluviimisel ning suurendab avalikkuse ja sihtrühmade teadlikkust ministeeriumi valitsemisala küsimustes;
# tagab haridus- ning teadus- ja arendusasutuste välise hindamise ja järelevalve korraldamise;
# arendab, planeerib ja korraldab riigivara valitsemist;
# täidab kooli pidaja ülesandeid ministeeriumi hallatavates põhikoolides, gümnaasiumides, kutseõppeasutustes ja rakenduskõrgkoolides ning koordineerib ministeeriumi hallatavate teadus- ja arendusasutuste tegevust;
# teostab asutaja- ja liikmeõigusi riigi asutatud sihtasutustes ja mittetulundusühingutes;
# koordineerib infosüsteemide arendamist ja haldamist ning peab andmekogusid.

## Haldusala
Haridus- ja Teadusministeeriumi haldusalas on kolm valitsusasutust:

* Haridus- ja Noorteamet;
* Keeleamet;
* Rahvusarhiiv.

Ministeeriumi haldusalas on neli sihtasutust:

* Eesti Teadusagentuur;
* SA Teaduskeskus Ahhaa;
* Sihtasutus Kutsekoda;
* Sihtasutus Euroopa Kool.

Haridus- ja Teadusministeeriumi haldusalasse kuulub 21 riigigümnaasiumi: Narva Vanalinna Riigikool, Noarootsi Gümnaasium, Nõo Reaalgümnaasium, Viljandi Gümnaasium, Läänemaa Ühisgümnaasium, Jõgevamaa Gümnaasium, Jõhvi Gümnaasium, Pärnu Koidula Gümnaasium, Tabasalu Gümnaasium, Tartu Tamme Gümnaasium, Võru Gümnaasium, Põlva Gümnaasium, Hiiumaa Gümnaasium, Valga Gümnaasium, Rapla Gümnaasium, Saaremaa Gümnaasium, Paide Gümnaasium, Viimsi Gümnaasium, Kohtla-Järve Gümnaasium, Saue Riigigümnaasium, Rakvere Riigigümnaasium.

Haridus- ja Teadusministeeriumi haldusalasse kuulub 14 hariduslike erivajadustega laste riigikooli: Tartu Emajõe Kool, Tartu Hiie Kool, Haapsalu Viigi Kool, Porkuni Kool, Ahtme Kool, Kiigemetsa Kool, Nurme Kool, Raikküla Kool, Urvaste Kool, Kammeri Kool, Ämmuste Kool, Valga Jaanikese Kool, Tallinna Konstantin Pätsi Vabaõhukool, Maarjamaa Hariduskolleegium.

Haridus- ja Teadusministeeriumi haldusalasse kuulub 24 riigikutseõppeasutust: Eesti Merekool, Heino Elleri Muusikakool, Haapsalu Kutsehariduskeskus, Hiiumaa Ametikool, Ida-Virumaa Kutsehariduskeskus, Järvamaa Kutsehariduskeskus, Kuressaare Ametikool, Luua Metsanduskool, Olustvere Teenindus- ja Maamajanduskool, Pärnumaa Kutsehariduskeskus, Rakvere Ametikool, Raplamaa Rakenduslik Kolledž, Räpina Aianduskool, Tallinna Ehituskool, Tallinna Lasnamäe Mehaanikakool, Tallinna Teeninduskool, Tallinna Majanduskool, Tallinna Muusika- ja Balletikool, Tallinna Polütehnikum, Tallinna Tööstushariduskeskus, Tartu Kunstikool, Viljandi Kutseõppekeskus, Valgamaa Kutseõppekeskus, Võrumaa Kutsehariduskeskus.

Haridus- ja Teadusministeeriumi haldusalasse kuulub viis rakenduskõrgkooli: Eesti Lennuakadeemia, Tallinna Tehnikakõrgkool, Tallinna Tervishoiu Kõrgkool, Kõrgem Kunstikool Pallas, Tartu Tervishoiu Kõrgkool.

Haridus- ja Teadusministeeriumi haldusalasse kuulub kaks teadus- ja arendusasutust: Eesti Kirjandusmuuseum, Eesti Keele Instituut.

## Ajalugu

Ministeerium on kandnud **Haridusministeeriumi** nime aastatel 1918–1929, 1936–1940, 1990–1993 ja 1996–2002. Haridusvaldkond on ka olnud **Haridus- ja Sotsiaalministeeriumi** koosseisus aastatel 1929–1936 ning **Kultuuri- ja Haridusministeeriumi** koosseisus aastatel 1993–1995.

### 1918–1928
Haridusministeerium loodi 11. novembril 1918 Maanõukogu Vanematekogu otsusega. Selle koosseisus olid 1928. aastal:
*Riigikoolivalitsus
*Teaduse ja Kunsti Peavalitsus
*Riigi Keskarhiiv (Hetseli tänav 1, Tartu)
:ministeeriumi juures tegutsesid: tehnikaeriteadlaste registreerimise komisjon, Kultuurkapitali nõukogu, Muinsusnõukogu, Keskkooliõpetajate kutseeksami komisjon, Kooliraamatute komisjon.

### 1929–1936
19. märtsil 1929 Haridusministeerium ühendati Haridusministeerium koos Töö- ja Hoolekandeministeeriumiga Haridus- ja Sotsiaalministeeriumiks.

### 1936–1940
1936. aastal taastati iseseisev Haridusministeerium, mille koosseisus olid:
*Üldosakond. Üldosakonna ülesandeks oli: ministeeriumi kirjavahetuse toimetamine ja korraldamine; arvepidamine ja varade arvestamine; ministeeriumi majapidamise korraldamine; eelarve-ettepanekute ja eelarve täitmise aruande ettepanekute ettevalmistamine ning eelarvega ühenduses olevate muude asjade toimetamine ja korraldamine; ministeeriumi koosseisu kuuluvate riigiteenijate teenistuskirjade pidamine; ministeeriumi arhiivi korraldamine; juriidiline nõuanne ning kohtuasjade ajamine; ministri korraldusel seaduste ja määruste eelnõukavade ning muude eelnõukavade koostamine ning ministeeriumi üldiseloomuga asjade toimetamine.
*Teaduse- ja kunstiosakond. Teaduse ja Kunsti osakonna ülesandeks oli: kõrgema hariduse, teaduse, kunsti ja kirjanduse edendamine; teadus- ja kunstiasutiste, muuseumide ja muinsusasjanduse üldkorraldamine; Eesti Kultuurkapitali valitsemine.
*Kooliosakond. Kooliosakonna ülesandeks oli: üldhariduse edendamine ja korraldamine; alluvate riigikoolide valitsemine; koduse lastekasvatuse edendamine; õppe- ja kasvatusasutiste ja omavalitsuste haridusliku tegevuse järelevalve. 
*Kutseoskusosakond. Kutseoskuse osakonna ülesandeks oli: kutsehariduse edendamine ja korraldamine; alluvate riigikutsekoolide valitsemine; kutseoskuse korraldamine; kodukäsitöö edendamine; alluvate õppeasutiste järelevalve.
*Noorsoo- ja vabaharidusosakond. Noorsoo ja Vabahariduse osakonna ülesandeks oli: noorsoo kasvatuse ja isetegevuse edendamine; vabaharidustöö arendamine ja koordineerimine; raamatukogude ja rahvamajade korraldamine.
1938. aasta Valitsemise korraldamise seaduse järgi oli Haridusministeeriumi ülesandeks: rahvahariduse, kutseoskuse ja noorsoo kasvatuse juhtimine, edendamine ja järelevalve; õppejõudude ettevalmistamine; teaduse, kunsti, kirjanduse ja kehakultuuri edendamine.

4. juuli 1940. aasta Valitsemise korraldamise seaduse muutmise seadusega sedastati, et Haridusministeeriumi ülesandeks oli rahvahariduse, kutseoskuse ja noorsoo kasvatuse juhtimine, edendamine ja järelevalve; õppejõudude ettevalmistamine; teaduse, kunsti ja kirjanduse edendamine; looduskaitse korraldamine-

Haridusministeerium tegutses 1940. aasta 25. augustini, kui Riigivolikogu poolt Eesti NSV konstitutsiooni vastuvõtmisega moodustati Eesti NSV ja rahvakomissariaadid, sh Eesti NSV Hariduse Rahvakomissariaat.

### 1990–1992
1. jaanuarist 1990 moodustati Eesti NSV Ülemnõukogu Presiidiumi seadlusega likvideeritava Eesti NSV Riikliku Hariduskomitee baasil **Eesti NSV Haridusministeerium**,

### 1993–1995
1993. aasta 25. jaanuarist muudeti Eesti senine Haridusministeerium Kultuuri- ja Haridusministeeriumiks, ühendades kaks valdkonda. 

### 1996–2002
1996. aasta 1. jaanuarist lahutati ministeerium **Haridusministeeriumiks** ja Kultuuriministeeriumiks. Kooliamet ja Keeleamet jäid Haridusministeeriumi valitsemisalasse ning Spordiamet ja Muinsuskaitseamet jäid Kultuuriministeeriumi valitsemisalasse.

### 2003–...
1. jaanuaril 2003 viidi Haridusministeeriumi alluvusse ka teadustegevus, ministeerium nimetati ümber **Haridus- ja Teadusministeeriumiks**.
## Ministeeriumi rollist Tartus
Haridus- ja Teadusministeerium on ainus ministeerium, mille peahoone ei asu Tallinnas. On arvatud, et:

* piirkonna ja ülikooli arengu seisukohalt on tähtis, et Tartus oleks rohkem tippspetsialiste värbavaid suuri tööandjaid; 
* ministeerium on kindlasti üks neist asutustest, mis ka ülikooli lõpetanuid Tartus hoiab; 
* ministeeriumi asumine Tartus annab riigi valitsemisele laiema kandepinna.

Ministeeriumi esimestel Tartu aastatel – seda peamiselt Mailis Repsi valitsemisaegadel – esines aeg-ajalt töökorralduslikke väljakutseid, mis olid seotud ülesannete jaotusega Tallinna ja Tartu vahel. Tollane minister värbas 2003. aastal Tallinna rohkem osakonnajuhatajaid ning otsis 2007. aastal ka suuremaid ruume Tallinna.

### 2017–2018
2017. aastal algasid suuremad muutused. Tollase kantsleri Tea Varraku meelest oli kahes linnas asumine keeruline ning nii pakuti töötajatele võimalust mitte liikuda Tallinnast Tartusse, vaid Tartust Tallinna. 2017. aastal oli haridusministeeriumis kõigist ministeeriumitest suurim personalivoolavus, mille põhjuseid oli ettevalmistatav kahe osakonna kolimine Tartust Tallinna.

Kantsler Varrak põhjendas, et ametikohtade üleviimine Tartust Tallinna puudutas kuni 15 inimest ning samas lubas ta tuua haldusalas Tartusse juurde 32 töökohta. Tartu linnapea Urmas Klaas viitas sellele, et iga avaliku ametikoha Tartust äraviimine teeb teda ärevaks.

2018. aasta lõpus kirjutati juba selgemalt ministeeriumis valitsevast halvast töömeeleolust ning sellest, et töötajad tundsid sundi Tallinna suunas. Viidati ka sellele, et hariduse korraldamisega tegelevate osakondade juhatajatele avaldati survet, et nad peavad kolima Tallinna. Tollaste ministeeriumi töötajate seas tekkis kartus, et Mailis Reps soovib ministeeriumi suuremalt osalt Tallinna kolida. Räägiti veel, et kantsler Varrak hakanud koostama plaani, kuidas ministeerium Tallinna tuua. Ministeeriumi kolimise teemat puudutati ka Riigikogu infotunnis. Urmas Kruuse märkis seal, et tema meelest on see haridusministeeriumi vaikne kolimine Tallinna. Minister Reps vastas, et ministeeriumi Tartust Tallinna kolida ei kavatseta ja et kolimise teema puudutas ühte osakonda. Töötajad aga viitasid kindlusetusele, mis osakonnast kui palju töökohti Tallinna kolitakse. Kolimisega seotud teemad vaibusid pärast kantsler Varraku lahkumist ministeeriumist.

### 2021–2022
2021. aastal tõusetus kolimise teema uuesti ja seekord minister Liina Kersna ametiajal. Pärast koondamislainet, mis hõlmas suuremas osas Tartus asuvaid töötajaid, tekkis esimest korda pärast 2001. aastat olukord, kus ministeeriumi tippjuhtkond (minister, kantsler, asekantslerid) asus Tallinnas. Seekord otsiti töötajaid töökuulutuste järgi just Tallinna.

Kersna ütles, et ei ole teadlikku plaani kolida ministeeriumi tagasi Tallinna. Ent personaliandmete järgi oli 2017. aastal Tartus 152 ja Tallinnas 53 töötajat; 2021. aasta detsembris oli töötajaid Tartus ja Tallinnas enam-vähem võrdselt: vastavalt 162 ja 133. Ülikoolide esindajad pidasid kahetsusväärseks, et üks väheseid regionaalpoliitika sisulisi tõestusi samm-sammult kaob.

Toodi välja ka, et erinevalt mitmest muust riigiasutusest on haridus- ja teadusministeerium pigem vilistanud riigi korraldusele viia ametikohti Tallinnast välja ning et juhtkonna lahkumise viis lõpule Liina Kersna. Tartu linnapea Urmas Klaas kommenteeris, et kui valitsus on sõnastanud regionaalpoliitilise eesmärgi valitsusasutuste ja töökohtade Tallinnast väljaviimise, siis tegelikult lähevad teod sõnadest lahku. Klaas lisas, et seda, mida Mailis Reps alustas, ei peaks Kersna jätkama ning et ministeeriumi Tallinna kolimine on halb eeskuju.

Liina Kersna eitas kolimist, kuid tõstatas ministeeriumi töökohtade Tartu asemel Tallinna liikumise peale küsimuse, et "Kas me hakkame inimesi valima selle järgi, kus nad elavad?". Seda, et töökuulutustele oli kirjutatud asukohana Tallinn, ei pidanud ta eraldi poliitikaks. Postimehe "Aasta näod" kokkuvõttes kirjeldati, et minister tegeleb ministeeriumi muutmisega: tähtsad ametnikud elavad kõik Tallinnas ning suunaks on võetud ministeeriumi kolimine Tallinna.

2022. aasta jaanuaris ütles Kersna, et ministeeriumi ei kolita Tallinna.

## Struktuur
Haridus- ja Teadusministeeriumis on 12 osakonda:

* eelarve- ja finantsjuhtimise osakond;
* haldusosakond;
* keelepoliitika osakond;
* kõrg- ja kutsehariduspoliitika ning elukestva õppe osakond;
* noorte- ja andepoliitika osakond;
* personalipoliitika osakond;
* siseauditiosakond;
* strateegilise planeerimise ja kommunikatsiooni osakond;
* teadus- ja arendustegevuse poliitika osakond;
* tehnoloogia juhtimise osakond;
* õiguspoliitika osakond;
* üldhariduspoliitika osakond.

Haridus- ja Teadusministeeriumis on neli asekantslerit.

* Üldharidus- ja noortepoliitika asekantsler, kellele alluvad vahetult noorte- ja andepoliitika osakond ning üldhariduspoliitika osakond;
* Teadus- ja arendustegevuse ning kõrg- ja kutsehariduse poliitika asekantsler, kellele alluvad vahetult kõrg- ja kutsehariduspoliitika ning elukestva õppe osakond ja teadus- ja arendustegevuse poliitika osakond.
* Haldusküsimuste asekantsler, kellele alluvad vahetult eelarve- ja finantsjuhtimise osakond, haldusosakond ning tehnoloogia juhtimise osakond.
* Keelepoliitika asekantsler, kellele alluvad vahetult keelepoliitika osakond ja eestikeelsele haridusele ülemineku töörühm.

## Vaata ka
* Haridus- ja Sotsiaalministeerium
* Kultuuri- ja Haridusministeerium

## Viited

## Välislingid
* Haridus- ja Teadusministeeriumi koduleht
*Haridus- ja Teadusministeeriumi põhimäärus
*Haridusministeeriumi põhimäärus